Rassie Erasmus skuldig bevind en geskorsRassie Erasmus. (Foto: Anne-Christine Poujoulat/AFP) Rassie Erasmus, die Suid-Afrikaanse Rugbyunie (Saru) se direkteur van rugby, is skuldig bevind aan wangedrag en is ‘n skorsing opgelê weens sy kritiek teenoor die Australiese rugbyskeidsregter Nic Berry. ‘n Onafhanklike tugpaneel, onder voorsitterskap van Christopher Quinlan QC, hoof van Wêreldrugby se regskomitee, en die Nieu-Seelanders Nigel Hampton en Mike Mika, het bevind dat Erasmus se gedrag teenoor wedstrydbeamptes tydens vanjaar se toetsreeks tussen Suid-Afrika en die Britse en Ierse Leeus op wangedrag neerkom. Wêreldrugby het ses aanklagte teen Erasmus aanhangig gemaak vir die oortreding van die liggaam se gedragskode nadat ‘n video versprei is waarin Erasmus kritiek teenoor Berry uitgespreek het vir sy hantering van ‘n wedstryd. Hy het ook voorvalle van vuilspel deur die Leeus uitgewys. Erasmus is op al ses aanklagte skuldig bevind en is met onmiddellike ingang van alle rugbyaktiwiteite geskors vir die volgende twee maande. Hy mag tot 30 September 2022 nie aan enige aktiwiteite deelneem op dae van wedstryde nie en is gewaarsku oor sy gedrag vorentoe. Hy moet ook die betrokke wedstrydbeamptes om verskoning vra. Wêreldrugby het ook twee aanklagte teen Saru aanhangig gemaak. Saru is op net een van die aanklagte skuldig bevind en met £20 000 beboet. Erasmus en Saru het sewe dae om te appelleer teen die beslissing.